Selangor

**Selangor Darul Ehsan** tauka nama pandak iya **Selangor** nya siti negeri ari tiga belas iti negeri ke nubuhka Malaysia. Negeri tu bepalan ba tengah-tengah Semenanjung Malaysia ba pantai barat sereta ngelingi Wilayah Persekutuan Kuala Lumpur enggau Putrajaya. Negeri tu mega bekunsi adan enggau Perak ba utara, Pahang ba timur, Negeri Sembilan ba selatan sereta Selat Melaka ba sepiak barat.

## Asal nama
Asal penatai nama *Selangor* enda jelas agi. Siti penemu ti suah dikena iya nya nama nya nunjukka leka jaku Melayu *langau*, siti bansa lalat ke ditembu ba paya Sungai Selangor ba barat laut negeri nya. Nitihka cherita orang asal, siku bujang berani ti rari ari Melaka pengudah dipegai Portugis, belelak ari pejalai iya ke utara lalu belelak ba baruh pun kayu ditu. Taja pia, iya dikachau lalat ti enda ngetu-ngetu, ngujungka iya mutuska deka mansik kandang endur nya. Lebuh iya tetemuka endur nya nitihka peneka ati iya lalu milih ngentapka diri dia, iya lalu meri nama ngagai endur nya "satu (se) langau"

Teori alternatif pasal asal nama negeri tu mayuh bendar. Siti penemu madahka nama tu nyangka bepun ari sebansa pun kayu ti ditemu di Kuala Selangor enggau sepemanjai Sungai Selangor ti diberi nama *mentangau*. Bisi mega teori madahka penatai nama negeri tu ari leka jaku *Salang Ur;* *ur* mai reti "mengeri" tauka "kampung" dalam jaku Tamil, ti disalin nyadi kampung orang Salang. Pia mega bisi diperambu madahka nama tu datai ari gempung leka jaku *salang* (achuk) enggau *jemur* (jembi), nandaka endur nya kala nyadi palan endur orang pengkhianat diachuk enggau lungga (*salang*) lalu ditinggal jembi ba mata panas (*jemur*).

## Sejarah
Pendiau ke pemadu beguna ba kandang menua nya maya jeman kelia engka iya nya Klang. Artifak kelia nyengkaum kapak Jeman Gansa enggau luching gansa ke digaga ari abad ke-2 SM, enggau perengka besi ke diberi nama "*tulang mawas*" udah ditembu dalam tauka semak Klang. Kar Mao Kun bepun ari jeman dinasti Ming lalu dikena Laksamana Zheng He maya ekspedisyen iya entara taun 1405 enggau 1433 nunjukka endur di Selangor baka muara Sungai Klang (吉令港) enggau kandang menua bebukit. *Sulalatus Salatin* nunjukka kandang menua Selangor dikuasa Kesultanan Melaka dalam abad ke-15; taja pia, Selangor maya nya ukai kandang menua ti diserakup—nengeri sungai ti bebida baka Klang enggau Jeram bisi ba pelilih menua nya. Nitihka *Sulalatus Salatin*, Tun Perak dipaduka nyadi tuai menua Klang maya perintah Muzaffar Shah. Udah nya, Paduka Sri Cina, anak Mansur Shah enggau Hang Li Po digaga nyadi raja Jeram semak Langat, ke engka ketegal bisi orang China ke gawa ba tambang dia.

Pengudah Melaka labuh ngagai Portugis dalam taun 1511, kandang menua nya lalu dipegai Kesultanan Johor lalu udah nya diperintah Sri Agar Diraja, anak ari ruang bilik Bendahara Johor. Dalam abad ke-17, Johor bisi enggau perang ngelaban Jambi, lalu Sultan Johor ngambi bantu bala soldadu upah orang Bugis ari Sulawesi ngelaban Jambi. Udah Johor menang, orang Bugis diau lalu berengkah ngulih kuasa ba rantau tu. Keterubah iya semina bisi beberapa ratus iku aja bansa Bugis ke ngentapka diri ba muara sungai Selangor enggau Klang sereta mega Linggi ke selatan agi ba pun abad ke-17, udah nya lebuh bansa Bugis udah bulih penuduk pengaruh di Johor (bansa Bugis diberi penuduk Yam Tuan Muda udah nulung nulak serang ari Siak), jauh mayuh agi penyampau sida ngentapka diri di Selangor dalam taun 1723. Ke pemadu tampak rita ari bansa Bugis nya seraban lima iku diri menyadi. Sekeda bansa Minangkabau ke tebal agi ngentapka pendiau diri di Negeri Sembilan, nyangka mega udah ngentapka pendiau diri di Selangor lebuh abad ke-17, nyangka dulu agi ari nya. Bansa Bugis enggau bansa Minangkabau ari Sumatera belaya deka nguasa menua Johor; Raja Kecil disukung bala Minangkabau nyerang tang diburu bala Bugis. Dikena numbuhka palan kuasa, Raja Salehuddin, anak Daeng Cellak (seiku ari lima iku diri menyadi Bugis) nyadi Tengku Raja Selangor lalu numbuhka Kesultanan Selangor turun temurun ke diatu enggau indu nengeri iya di Kuala Selangor dalam taun 1766. Selangor nyelai laban semina siti aja negeri di Semenanjung Tanah Melayu ti ditumbuhka bansa Bugis.

Dalam abad ke-19, ekonomi Selangor mansang ketegal eksploitasi rizab timah iya; pengawa ngelumbung nyadi ba mayuh bengkah endur di Selangor, ambika chunto di Ampang, ti ngujungka Kuala Lumpur mansang besai. Dalam taun 1854, Sultan Selangor meri Raja Abdullah kuasa ba Klang, ngelui ari Raja Mahdi, anak tuai rumah ke kala merintah Klang sebedau tu, ti ngujungka Perang Saudara Selangor nyadi entara taun 1867 enggau 1874. Perang entara puak-puak Melayu mega sebagi ari pengawa beperang nguasa asil timah. Pengawa ngelumbung timah udah narit mayuh pengereja pengawa migran China, lalu raban bansa China ti bebakih enggau tuai-tuai menua Selangor mega enggau perang rayat. Penyarut entara raban Melayu enggau China di Perak enggau Selangor, sereta mega pengirau ati pasal pengawa lanun ti ngeruga dagang menua pesisir, ngujungka British majak ngaul diri dalam pengawa negeri Melayu.

 
Dalam taun 1874, Sultan Abdul Samad ari Selangor nerima Residen British dalam sistem ti ngemendarka British merintah seraya Sultan mengkang nyadi pemerintah ti tampak. Klang nyadi indu nengeri pentadbiran kolonial British Selangor ari taun 1875 nyentuk ke taun 1880 lebuh iya dipindahka ngagai Kuala Lumpur. Di baruh penegap ti ditetapka British, Selangor sekali agi mansang. Dalam taun 1896, tebal agi nengah koordinasyen Residen Frank Swettenham, Selangor begempung enggau Negeri Sembilan, Perak enggau Pahang numbuhka Negeri Melayu Beserakup, enggau Kuala Lumpur nyadi indu nengeri.

Negeri Melayu Beserakup berevolusyen nyadi Federasyen Malaya dalam taun 1948, ti merdeka dalam taun 1957. Persekutuan tu dikelala enggau nama Malaysia dalam taun 1963, lebuh negeri-negeri iya ke diatu begempung enggau koloni British ke bukai iya nya Sarawak, Borneo Utara enggau Singapura. Mengeri Kuala Lumpur befungsyen nyadi indu nengeri Malaysia sereta nyadi indu nengeri Selangor. Dalam taun 1974, Selangor nyerahka Kuala Lumpur ngagai perintah besai. Sultan Selangor ngingatka pemindah mengeri nya enggau ngaga jalai lengkung ba garis entara menua Wilayah Persekutuan baru enggau Selangor; jalai lengkung tu iya nya Kota Darul Ehsan ti ngelayang sebagi ari Jalai Besai Perintah Besai entara Bangsar enggau Petaling Jaya. Indu nengeri dipindahka ngagai Shah Alam pengudah pengawa nyerahka tanah nya.

Putrajaya, sebuah mengeri baru ti diperambu nyadi indu nengeri pentadbiran baru Malaysia, digaga perintah besai di Selangor; Sultan Salahuddin dipinta baru nyerahka tanah ngagai perintah besai. Putrajaya nyadi wilayah persekutuan kena tahun 2001.

## Demografi

Selangor iya nya nengeri ti pemadu mayuh mensia di Malaysia; iya ngembuan kandang mengeri ti pemadu besai di menua tu, iya nya Lembah Klang. Penuduk geografi Selangor ba tengah-tengah Semenanjung Malaysia meri pangka ngagai pemansang nengeri tu ke jampat nyadi hab perengka pengangkut enggau industri Malaysia, ngadaka pengawa puang sereta matak penatai migran ari negeri bukai enggau ari menua Asia bukai, kelebih agi Indonesia, Filipina, Vietnam, Myanmar, Bangladesh, India, Pakistan enggau China.

Penyampau tubuh peranak Selangor udah jauh nambah dalam beberapa dekad ke udah, ketegal tebal agi pemansang Lembah Klang. Penyampau tubuh iya bisi 1,426,250 iku ba taun 1980, lalu ba taun 2000 iya udah nambah ngagai 3,941,316 iku, lalu nambah agi ngagai 5,482,141 ba taun 2010. Ba taun 2015, penyampau tubuh ungkup negeri tu 5,874,100, lalu naka taun 2020, penyampau tu nyadi 6,994,423 iku orang.

### Raban bansa

Budaya asal majoriti Melayu Selangor mega dipengaruhka sida ke bebansa Bugis, Minangkabau, Mandailing, Jawa, enggau Banjar; tebal agi sida nya orang Islam. Peturun bansa Jawa dominan ba pelilih tebing tasik barat baka Sabak Bernam, Kuala Selangor, Klang, Kuala Langat enggau Sepang. Seraya peturun Minangkabau dominan di Gombak enggau Hulu Selangor. Penyampau tubuh Selangor mega nyengkaum pengaruh etnik China enggau India; dua raban nya nyadika populasyen minoriti ti pemadu mayuh. Raban bansa Mah Meri ke bisi 3,000 iku, sebagi ari bansa Orang Asli—bansa asal Semenanjung—ulih ditemu ba Pulau Carey lalu ngetanka budaya enggau jaku sida seraya nelebaka diri enggau chara pengidup moden.

### Pengarap

Nitihka pengawa ngitung tubuh taun 2020, penyampau tubuh peranak Selangor iya nya 61.1% Islam, 21.6% Buddha, 10.3% Hindu, 5.0% Kristian/Katolik, 1% enda ditemu kaul, 0.5% nitihka pengarap Taoisme tauka pengarap bukai China, 0.4% nitihka pengarap Taoisme tauka pengarap bukai. enggau 0.4% ukai bepengarap. Semua orang Melayu (52.24% ari penyampau tubuh Selangor ba taun 2020) udah tentu bepengarap Islam laban definisyen orang Melayu dalam konstitusyen Malaysia begunaka orang Melayu ngaku pengarap Islam.

## Kereban sanding